Kleuter red ma en boetie na gru-ongelukLexi en Peter Shymanski. Foto: Facebook ŉ Vyfjarige dogtertjie van Kanada het eiehandig haar bababoetie en ma gered nadat die drie in Junie in ŉ gru-ongeluk betrokke was. Die Daily Mail berig Lexi Shymanski (5) was saam met haar ma, Angela, en haar boetie van tien weke, Peter, in ŉ motor op pad na hul huis in Prince George, British Columbia, toe haar ma onverwags agter die stuur flou geraak het. Die motor is teen ’n steilte van sowat 13 meter af en het teen ’n boom tot stilstand gekom. Lexi het wakker geword van Peter wat huil en het gesien hoe haar ma bewusteloos vorentoe oor die stuurwiel lê. Dit het later aan die lig gekom dat Angela haar rug op twee plekke gebreek het. Peter het bloeding op die brein opgedoen. Angela en Travis Shymanski, saam met hul kinders, Lexi en Peter. Foto: Facebook Lexi het eiehandig haar motorstoeltjie losgemaak en teen die helling uitgeklim tot terug op die pad. Daar het sy vir ŉ motor gewaai om stil te hou en die bestuurder, wat toevallig ŉ paramedikus was, vertel wat gebeur het. Hy het teen die helling afgeklim om Peter en Angela te help. Die paramedikus het geweet indien hulle Angela sou beweeg, kon sy verlam gewees het en het teruggegaan na sy motor om hulp te ontbied. Die drie Shimanskys is per helikopter na ŉ hospitaal geneem. Volgens die Daily Mail sterk die gesin nou ná weke in die hospitaal by die huis aan. “Dit is ongelooflik en ons is so bly dat Lexi dit gedoen het,” het Angela gesê.